Kazda, Radovan, poslanec NR SR (2022-06-22):
Ďakujem za slovo. Vážené pani poslankyne, vážení páni poslanci, ja som sa vyjadroval veľmi pomerne podrobne pri druhom čítaní k tomuto návrhu. Ja by som sa v tomto prípade snažil iba zhrnúť niektoré body a povedať v podstate veľmi stručne to najdôležitejšie z toho, čo som už predtým vravel, ale ešte aj doplnené trochu. Ja považujem za, keď som pozeral na tento návrh, keď som čítal podrobne tento návrh, študoval som jeho prílohy, študoval som dôvodovú správu a vypočul som si tlačovú konferenciu na pána ministra financií a aj ďalšie vystúpenia politikov, teda predovšetkým poslancov z OĽANO, tak asi to najhoršie, to najhoršie z celého toho návrhu, okrem toho, že je napísaný neprofesionálne, že je neskonzultovaný s príslušnými ministerstvami, že je neskonzultovaný s odborníkmi v rámci medzirezortného pripomienkového konania, tak to najhoršie, čo mi z toho vyznelo, ale hneď a okamžite, je to, ako nazývajú obhajcovia tohto návrhu tento návrh, že je prorodinný, že je prorodinný, a tí, ktorí nesúhlasia s týmto návrhom sú proti rodine. Nemyslel som si, že sa niekedy od koaličných poslancov dožijem takéto šírenie bohapustých lží, odporných, hnusných, bohapustých lží, že tento balíček je prorodinný a ten, kto proti nemu je, je proti rodine a bojuje proti rodinám. V podstate by som asi viac ani nemusel hovoriť, pretože, pretože toto samotné stačí na to, toto samotné šírenie klamstva stačí na to, aby ho slušný poslanec odsúdil a vôbec sa už ním ďalej nezaoberal, keď je podávaný pod takouto falošnou, falošnou predstavou prorodinného balíka. Ja som tu hovoril pred, pri tom druhom čítaní, prečo to nie je prorodinný balík, hovoril som o tom, že v iných krajinách, západných krajinách, ale aj v krajinách celého sveta, prorodinná politika takto nevyzerá, tam dokonca v prípade jednej časti prídavkov na deti, v druhej väčšine sveta vlastne ani neexistujú prídavky na deti. Nič také nepoznajú, ja som tu hovoril o tom, že 73,6 %, väčšina detí mladších ako pätnásť rokov na celom svete je 73,6 %, alebo 1,5 miliardy detí celkovo, nedostáva žiadne detské, ani rodinné prídavné dávky. Citoval som tu niekoľko zdrojov, v ktorých som hovoril o tom, že rodinné prídavky existujú v niektorých krajinách, v tej väčšine existuje nejaká forma, rôzna forma pomoci, respektíve nie pomoci, ale podpory, finančnej podpory, respektíve finančnej dotácie, finančnej dotácie detí, ale hovoril som aj o tom, že tento trend, a tu som citoval opäť nejaké zdroje, že tento trend postupne klesá, že ľudia, že krajiny, ktoré mali takúto politiku, tak postupne z nej ustupujú, pretože nevieme prečo, ale domnievam sa, že asi preto, lebo pochopili, že nemajú, že toto nepatrí medzi základné kompetencie vlády, byť, byť tým, kto rozdáva peniaze deťom, pravdepodobne tie vlády vo väčšine prípadov uvažujú tým spôsobom, že toto nepatrí medzi základné úlohy vlády, že nemajú sa starať čo do financovania detí, pretože mať deti, a to je to pravé konzervatívne, pán poslanec Gyimesi, Gyimesi, to pravé konzervatívne, deti nemáme kvôli peniazom, deti nemá vláda podporovať finančne, má im vytvárať prostriedky na vzdelanie, má im vytvárať podmienky na dobré vzdelanie, má vytvárať stabilnú krajinu so stabilnými podmienkami pre život rodičov, a to pravé konzervatívne je, že vláda sa nestrká do života rodičov, nepchá sa im do života aj týmto spôsobom. Rodičia majú deti nie kvôli peniazom a kvôli nejakým dávkami, majú ich kvôli tomu, že im prinášajú tie deti radosť a majú ich hlavne pre tie deti, ale ne samotné, a nie preto, aby dostávali nejakú podporu. Opakujem ešte raz, hovorím stále a znovu a znovu, celý klub opakujeme, my sme za to, aby sme adresne dali nejakú pomoc, respektíve podporu z verejných zdrojov zraniteľným osobám, zraniteľným skupinám, teda aj tým, ktorí sú napríklad chudobní rodičia s veľkým počtom detí, ale nielen tým, nielen tým, všetkým ľuďom, ktorí majú príjmy niekde na úrovni životného minima, a tento obrovský nárast cien, ktorý teraz nastal, tak im spôsobuje celkom vážne problémy, kedy sa dostávajú možno až na hranicu naozaj, že majú starosť o svoje živobytie, o to, že si či budú môcť zaplatiť energiu alebo základné potraviny. Vytvorili ste aj týmto návrhom a hlavne celým tým naratívom, celým tým naratívom o prorodinnej politike ste vnútili verejnosti predstavu, že vláda sa má starať o financovanie detí komplexne a na každé dieťa dávať čoraz väčšiu dávku, že toto je to správne, čo má vláda robiť a má stále tieto dávky zvyšovať a keď vzrastú ceny, tak vláda sa má postarať, pretože vláda má robiť akúsi prorodinnú politiku. Opakujem, ja neznevažujem to, že vláda, naozaj ja obhajujem to, aby vláda vytvárala pre rodiny tie najlepšie podmienky, čo sa týka vzdelania, čo sa týka uplatnenia na trhu práce, čo sa týka ďalších a ďalších činností, ktoré patria do úloh vlády, do prirodzených úloh vlády, ale spôsob, akým ste vy sformulovali tento svoj tzv. prorodinný balíček, ktorý nie je prorodinný, prorodinný, ktorý je proinflačný, ktorý vytvára, ktorý vytvára nezdravú, nezdravú závislosť ľudí na predstave, že vláda sa má okamžite postarať, keď rastú ceny, keď sa stane tá nepríjemná a zlá vec, že rastú ceny, že vláda sa má o všetkých ľudí okamžite postarať. Tento naratív ste tu vnútili, ten rozplizlý socialistický naratív, podobne ako vaši kolegovia socialisti. Vy, žiaľ, evidentne tiež ste socialisti, tak tento naratív tu prevláda v celom zbore a obávam sa, že týmto spôsobom ten, ten socializmus, tú hydru s hlavami, ktoré je treba stále osekávať, že ten socializmu sa tu už tak rozplizol, že ľudia prestávajú vnímať, čo je naozajstnou, čo je reálnou a potrebnou úlohou vlády. Ďakujem.